Ulykkesnatten 8.november var det flere personer på broen på KNM «Helge Ingstad» enn det som er normalt. Fem personer inngår i standardbesetningen fregatten; vaktsjef, assisterende vaktsjef, navigatør og to utkikkere.

Men da kollisjonen skjedde var det totalt syv personer til stede på broen. Seks av dem var nordmenn. Den siste var en amerikansk offiser, slik flere medier har meldt onsdag.

Nå bekrefter politiet disse opplysningene overfor NRK.

– Det er snakk om norske besetningsmedlemmer, i tillegg til ett Nato-medlem, sier politiinspektør Frode Karlsen ved Vest politidistrikt.

– Er dette Nato-medlemmet en amerikaner?

– Ja, sier Karlsen.

Under opplæring

Alle de syv er blitt avhørt av politiet. Karlsen ønsker imidlertid ikke å si noe om hvilken rolle den amerikanske offiseren hadde.

– Besetningsmedlemmet fra Nato, dets rolle og de andre sin rolle, ønsker vi av hensyn til etterforskningen ikke å gå inn på, sier han.

Det var Bergens Tidende som første meldte at det var en amerikaner på broen.

DN skrev tidligere onsdag at den amerikanske offiseren var under opplæring som vaktsjef.

NRK har tidligere meldt at det ble drevet navigasjonstrening på turen fregatten var på før kollisjonen.

Etter det NRK får opplyst, skal den amerikanske offiseren ha hatt en sentral funksjon på broen i forkant av kollisjonen, men ikke ha hatt det formelle ansvaret.

Utveksling

Sjøforsvaret har ikke villet bekrefte opplysningene om amerikaneren, bortsett fra at vedkommende var om bord i fregatten.

– Vi har jevnlig offiserer på utveksling hos våre allierte, og offiserer fra andre land er på utveksling hos oss, sier Herland.

Hun kan ikke gå inn på hvor erfaren amerikaneren er.

– Normalt er det offiserer med en viss erfaring som er på utveksling. Amerikanske offiserer har blant annet gjennomgått sjøkrigsskole, sier hun.

– Hvilket ansvar har personell som er på utveksling?

– De har ikke noe selvstendig ansvar når de er på utveksling om bord, sier hun.

Ingen siktelser foreløpig

Den amerikanske offiseren følges opp på lik linje som de andre som var om bord i fregatten da den kolliderte.

– Vedkommende får den samme oppfølgingen av kriseteamet som de andre får, sier Herland.

Politiet har foreløpig ikke tatt ut siktelser i saken.

– De løpende vurderingene rundt det er det påtalemyndigheten som treffer, og jeg ønsker ikke å gå inn på det, bortsett fra å si at det foreløpig ikke er noen som har fått endret sin status, sier Karlsen.

Politiet har samlet inn store mengder elektroniske data fra fartøyet.

– Det gjenstår en del arbeid før vi har oversikt over hva vi har, og hva det sier oss. Der er etterforskningen foreløpig på et tidlig stadium, sier Karlsen.

AMERIKANER PÅ BROEN: Etter det NRK får opplyst, skal den amerikanske offiseren ha hatt en sentral funksjon på broen i forkant av kollisjonen, men ikke ha hatt det formelle ansvaret. Foto: Terje Pedersen / NTB scanpix

Kommuniserte på norsk

I lydloggene VG har publisert, foregikk all kommunikasjon forut for ulykken på norsk.

Det går ett minutt og 44 sekunder fra MT «Sola TS» over VHF-en spør sjøtrafikksentralen hvilken båt som kommer imot dem, til en norsk stemme melder seg fra broen på fregatten.

Svaret kommer fire sekunder etter at KNM «Helge Ingstad» blir konkret anropt.